**Записник са седнице Савета родитеља**

Седница Савета родитеља одржана је 10. маја 2017. године у просторији Културног центра Србије у Паризу (Улица Светог Мартина, бр. 123) са почетком у 18.30. Седница је завршена у 19.45. На седницу су позвани представници ђачких родитеља из свих школа у Паризу и околним општинама у којима се одржава настава српског језика по посебном програму Министарства просвете, науке и технолошког развоја Републике Србије. Седници је прусуствовало 11 представника родитеља.

Дневни ред:

1. Избор председника, заменика председника и записничара Савета родитеља

2. Извештај о раду наставника и околностима извођења наставе

3. Проблеми извођења наставе

4. Организовање ђачких екскурзија

5. Питања и предлози

За председника Савета родитеља предложен је Горан Радованић из Санса, који је потом гласовима чланова Савета родитеља изабран на ту дужност. Уз сагласност свих присутних чланова, дужност заменика Савета родитеља и записничара је обједињена и за њу је предложена Сузана Тодоровић из Париза, која је гласовима чланова Савета изабрана на ту дужност.

Наставница Блаженка Тривунчић је известила Савет родитеља о раду и постигнућима наставника и ученика допунске школе. Уочљив је тренд повећања броја ученика, група и општина у којима се изводи настава на српском језику у организацији српског министарства просвете и Амбасаде Србије у Паризу. Школска 2014/15. завршена је са 14 група и 285 ученика, на крају 2015/16. било је 19 група и 332 ученика, а на полугодишту 2016/17. допунска настава има 23 групе и 408 ученика. Тренутно наставу похађа око 430 ученика.

Организоване су бројне ваннаставне активности, остварена је пракса посете одређеног броја ученика Републици Србији сваког лета уз обезбеђене све трошкове боравка од стране организатора дечјих летњих кампова, отворен је школски сајт и база наставних материјала на интернету, отворена је школска библиотека, организоване су две зимске и једне летње спортске игре ученика.

Наставница Љиљана Симић упознала је Савет са проблемима наставе. Истакла је ригорозне услове који се постваљају пред нашу наставу у реализацији ЕЛКО програма, тј. Програма наставе језика и културе земље порекла, који су потписале Р. Француска и наша земља. Нова, рестриктивна правила угрожавају одржавање и доступност српске наставе, те су наставници континуирано укључени у разговоре са француским просветним властима у циљу проналажења прихватљивог решења. За следећу школску годину француско министарство просвете најављује укидање ЕЛКО програма и прелазак наставе на нови програм, који се добрим делом ослања на ЕЛКО наставу, али уз измене. Закључено је да је најбоље решење за одвијање наставе прелазак на тзв. асоцијативни вид наставе, уз сарадњу са овдашњим српским удружењима.

Наставник Ненад Милосављевић упознао је Савет са предлозима дестинација за овогодишње екскурзије. Уз сагласност Савета, за прву екскурзију, планирану за 10. јун, предложена је посета Музеју Првог светског рата и забавног дечјег парка. Дестинација за прву екскурзију није утврђена и подложна је променама, у зависности од трошкова. Друга екскурзија (за другу групу ученика) биће изведена 11. јуна, када ће се посетити српски православни манастир у месту Мајен, надомак Бретање.

Представници родитеља су изнели предлоге да се у спорске игре укључи и кошарка, да се крос РТС-а укључи у спортске активности, да се организује у адекватној сали дружење свих ученика и родитеља српске школе, да се свршеним ученицима српске допунске школе дају праве смернице и организује својеврсна обука за полагања српског језика, као изборног језика на матурском испиту… Наставници су се обавезали да ће размотрити све предлоге и ступити у реализацију сваког предлога који се покаже као сврсисходан и остварљив.

Записничар

Сузана Тодоровић